CELEX: 32018R2058
Language: ro
Date: 2018-12-17 00:00:00
Title: Regulamentul (UE) 2018/2058 al Consiliului din 17 decembrie 2018 de stabilire, pentru 2019, a posibilităților de pescuit pentru anumite stocuri de pește și grupuri de stocuri de pește din Marea Neagră

27.12.2018   
               
               
                  RO
               
               
                  Jurnalul Oficial al Uniunii Europene
               
               
                  L 329/8
               
            
         REGULAMENTUL (UE) 2018/2058 AL CONSILIULUI
         din 17 decembrie 2018
         de stabilire, pentru 2019, a posibilităților de pescuit pentru anumite stocuri de pește și grupuri de stocuri de pește din Marea Neagră
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 alineatul (3),
         având în vedere propunerea Comisiei Europene,
         întrucât:
         
                     (1)
                  
                  
                     În conformitate cu articolul 43 alineatul (3) din tratat, Consiliul, la propunerea Comisiei, adoptă măsuri privind stabilirea și alocarea posibilităților de pescuit.
                  
               
                     (2)
                  
                  
                     Regulamentul (UE) nr. 1380/2013 al Parlamentului European și al Consiliului (1) prevede că măsurile de conservare se adoptă ținând seama de avizele științifice, tehnice și economice disponibile, inclusiv, atunci când este cazul, de rapoartele elaborate de Comitetul științific, tehnic și economic pentru pescuit (CSTEP).
                  
               
                     (3)
                  
                  
                     Consiliului îi revine sarcina de a adopta măsuri privind stabilirea și alocarea posibilităților de pescuit pe resurse halieutice sau grupe de resurse halieutice din Marea Neagră, inclusiv, după caz, anumite condiții legate funcțional de acestea. În conformitate cu articolul 16 alineatele (1) și (4) din Regulamentul (UE) nr. 1380/2013, posibilitățile de pescuit se alocă statelor membre într-un mod care să asigure relativa stabilitate a activităților de pescuit desfășurate de fiecare stat membru pentru fiecare stoc de pește sau tip de pescuit și în conformitate cu obiectivele politicii comune în domeniul pescuitului prevăzute la articolul 2 alineatul (2) din regulamentul menționat.
                  
               
                     (4)
                  
                  
                     La cea de a 41-a reuniune anuală a sa, în 2017, Comisia Generală pentru Pescuit în Marea Mediterană a adoptat recomandarea CGPM/41/2017/4 privind un plan multianual de gestionare a pescuitului de calcan în subzona geografică 29 (Marea Neagră). Recomandarea stabilește un nivel al capturii totale admisibile (TAC) pentru calcan pentru o perioadă de doi ani (2018-2019), cu o alocare temporară de cote. Măsura respectivă ar trebui să fie pusă în aplicare în dreptul Uniunii.
                  
               
                     (5)
                  
                  
                     Posibilitățile de pescuit ar trebui stabilite pe baza avizelor științifice disponibile, luându-se în considerare aspectele biologice și socio-economice și asigurându-se totodată un tratament echitabil pentru toate sectoarele de pescuit, precum și pe baza opiniilor exprimate cu ocazia consultării părților interesate.
                  
               
                     (6)
                  
                  
                     În conformitate cu avizele științifice furnizate de CSTEP, este necesar să se mențină nivelul actual al mortalității prin pescuit, pentru a se asigura sustenabilitatea stocurilor de șprot din Marea Neagră.
                  
               
                     (7)
                  
                  
                     Utilizarea posibilităților de pescuit prevăzute în prezentul regulament face obiectul Regulamentului (CE) nr. 1224/2009 al Consiliului (2) și în special al articolelor 33 și 34 din respectivul regulament referitoare la înregistrarea capturilor și la transmiterea datelor privind epuizarea posibilităților de pescuit. Prin urmare, este necesar să se precizeze codurile care trebuie utilizate de statele membre atunci când transmit Comisiei date cu privire la debarcarea stocurilor care fac obiectul prezentului regulament.
                  
               
                     (8)
                  
                  
                     În conformitate cu articolul 2 din Regulamentul (CE) nr. 847/96 al Consiliului (3), trebuie identificate stocurile care fac obiectul diferitelor măsuri prevăzute de acesta.
                  
               
                     (9)
                  
                  
                     În ceea ce privește stocurile de calcan, ar trebui luate măsuri de conservare suplimentare. Prin menținerea perioadei de interdicție de două luni aplicabile în prezent între 15 aprilie și 15 iunie, s-ar asigura în continuare protecția stocurilor pe durata sezonului de reproducere a calcanului. Gestionarea efortului de pescuit și limitarea zilelor de pescuit la 180 pe an ar avea un impact pozitiv asupra conservării stocurilor de calcan.
                  
               
                     (10)
                  
                  
                     Pentru a evita întreruperea activităților de pescuit și pentru a asigura mijloacele de subzistență ale pescarilor din Uniune, este important ca respectivele activități de pescuit din Marea Neagră să fie deschise de la 1 ianuarie 2019. Din motive de urgență, prezentul regulament ar trebui să intre în vigoare imediat după publicarea sa.
                  
               
                     (11)
                  
                  
                     Posibilitățile de pescuit ar trebui utilizate în deplină conformitate cu dreptul aplicabil al Uniunii,
                  
               ADOPTĂ PREZENTUL REGULAMENT:
         CAPITOLUL I
         
            OBIECT, DOMENIU DE APLICARE ȘI DEFINIȚII
         
         
            Articolul 1
            Obiect
            Prezentul regulament stabilește, pentru 2019, posibilitățile de pescuit disponibile pentru navele de pescuit ale Uniunii care arborează pavilioanele Bulgariei și României pentru următoarele stocuri în Marea Neagră:
            
                        (a)
                     
                     
                        șprot (Sprattus sprattus);
                     
                  
                        (b)
                     
                     
                        calcan (Psetta maxima).
                     
                  
         
            Articolul 2
            Domeniul de aplicare
            Prezentul regulament se aplică navelor de pescuit ale Uniunii care arborează pavilioanele Bulgariei și României și care își desfășoară activitatea în Marea Neagră.
         
         
            Articolul 3
            Definiții
            În sensul prezentului regulament, se aplică următoarele definiții:
            
                        (a)
                     
                     
                        „Marea Neagră” constituie subzona geografică 29, astfel cum este definită în anexa I la Regulamentul (UE) nr. 1343/2011 al Parlamentului European și al Consiliului (4);
                     
                  
                        (b)
                     
                     
                        „navă de pescuit” înseamnă orice navă echipată pentru exploatarea comercială a resurselor biologice marine;
                     
                  
                        (c)
                     
                     
                        „navă de pescuit a Uniunii” înseamnă o navă de pescuit care arborează pavilionul unui stat membru și care este înmatriculată în Uniune;
                     
                  
                        (d)
                     
                     
                        „stoc” înseamnă o resursă biologică marină existentă într-o anumită zonă de gestionare;
                     
                  
                        (e)
                     
                     
                        „captură totală admisibilă” (TAC) înseamnă cantitatea din fiecare stoc care poate fi capturată pe durata unui an;
                     
                  
                        (f)
                     
                     
                        „cotă autonomă a Uniunii” înseamnă o limită a capturilor alocată în mod autonom navelor de pescuit ale Uniunii în lipsa unui acord asupra unei TAC;
                     
                  
                        (g)
                     
                     
                        „cotă analitică” înseamnă o cotă autonomă a Uniunii pentru care este disponibilă o evaluare analitică;
                     
                  
                        (h)
                     
                     
                        „evaluare analitică” înseamnă o evaluare cantitativă a tendințelor unui anumit stoc, bazată pe date privind biologia și exploatarea stocului și despre care s-a stabilit printr-o analiză științifică că are o calitate suficientă pentru a servi drept bază pentru avize științifice privind opțiunile viitoare în materie de capturi.
                     
                  
         CAPITOLUL II
         
            POSIBILITĂȚI DE PESCUIT
         
         
            Articolul 4
            Alocarea posibilităților de pescuit
            
               (1)   Cota autonomă a Uniunii pentru șprot, alocarea acestei cote între statele membre și, după caz, condițiile legate funcțional de aceasta sunt stabilite în anexă.
            
            
               (2)   TAC pentru calcan, aplicabilă în apele Uniunii și pentru navele de pescuit ale Uniunii, alocarea TAC între statele membre și, după caz, condițiile legate funcțional de aceasta sunt stabilite în anexă.
            
         
         
            Articolul 5
            Dispoziții speciale privind alocarea
            Alocarea posibilităților de pescuit între statele membre conform prezentului regulament nu aduce atingere niciuneia dintre următoarele:
            
                        (a)
                     
                     
                        schimburile efectuate în temeiul articolului 16 alineatul (8) din Regulamentul (UE) nr. 1380/2013;
                     
                  
                        (b)
                     
                     
                        deducerile și realocările efectuate în temeiul articolului 37 din Regulamentul (CE) nr. 1224/2009;
                     
                  
                        (c)
                     
                     
                        deducerile efectuate în temeiul articolelor 105 și 107 din Regulamentul (CE) nr. 1224/2009.
                     
                  
         
            Articolul 6
            Gestionarea efortului de pescuit pentru calcan
            Navele de pescuit ale Uniunii autorizate să pescuiască calcan în Marea Neagră, indiferent de lungimea lor maximă, nu depășesc 180 de zile de pescuit pe an.
         
         CAPITOLUL III
         
            DISPOZIȚII FINALE
         
         
            Articolul 7
            Transmiterea datelor
            Atunci când, în temeiul articolelor 33 și 34 din Regulamentul (CE) nr. 1224/2009, statele membre transmit Comisiei date privind cantitățile debarcate din stocurile de pește capturate, acestea utilizează codurile stocurilor prevăzute în anexa la prezentul regulament.
         
         
            Articolul 8
            Intrarea în vigoare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2019.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 decembrie 2018.
            
               
                  Pentru Consiliu
               
               
                  Președintele
               
               E. KÖSTINGER
            
         
         
            (1)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
         
            (2)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem de control al Uniunii pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).
         
            (3)  Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit (JO L 115, 9.5.1996, p. 3).
         
            (4)  Regulamentul (UE) nr. 1343/2011 al Parlamentului European și al Consiliului din 13 decembrie 2011 privind unele dispoziții referitoare la pescuitul în zona Acordului CGPM (Comisia Generală pentru Pescuit în Marea Mediterană) și de modificare a Regulamentului (CE) nr. 1967/2006 al Consiliului privind măsurile de gestionare pentru exploatarea durabilă a resurselor halieutice în Marea Mediterană (JO L 347, 30.12.2011, p. 44).
      
      
         
            ANEXĂ
            Tabelele din prezenta anexă stabilesc TAC-urile și cotele în tone de greutate în viu, precum și condițiile legate funcțional de acestea, după caz.
            
                        
                           Specia:
                        
                     
                     
                        Șprot
                        
                           Sprattus sprattus
                        
                     
                     
                        
                           Zona:
                        
                     
                     
                        apele Uniunii din Marea Neagră
                        (SPR/F3742C)
                     
                  
                        Bulgaria
                     
                     
                        8 032,50 
                     
                     
                         
                     
                     
                         
                     
                  
                        România
                     
                     
                        3 442,50 
                     
                     
                         
                     
                     
                         
                     
                  
                        Uniune
                     
                     
                        11 475 
                     
                     
                         
                     
                     
                         
                     
                  
                        TAC
                     
                     
                        Nu se aplică/Niciun acord
                     
                     
                         
                     
                     
                        Cotă analitică
                        Articolul 3 din Regulamentul (CE) nr. 847/96 nu se aplică.
                        Articolul 4 din Regulamentul (CE) nr. 847/96 nu se aplică.
                     
                  
               
            
                        
                           Specia:
                        
                     
                     
                        Calcan
                        
                           Psetta maxima
                        
                     
                     
                        
                           Zona:
                        
                     
                     
                        apele Uniunii din Marea Neagră
                        (TUR/F3742C)
                     
                  
                        Bulgaria
                     
                     
                        57
                     
                     
                         
                     
                     
                         
                     
                  
                        România
                     
                     
                        57
                     
                     
                         
                     
                     
                         
                     
                  
                        Uniune
                     
                     
                        114 (*1)
                        
                     
                     
                         
                     
                     
                         
                     
                  
                        TAC
                     
                     
                        644
                     
                     
                         
                     
                     
                        TAC analitică
                        Articolul 3 din Regulamentul (CE) nr. 847/96 nu se aplică.
                        Articolul 4 din Regulamentul (CE) nr. 847/96 nu se aplică.
                     
                  
               (*1)  Între 15 aprilie și 15 iunie 2019, nu este autorizată nicio activitate de pescuit, inclusiv transbordarea, luarea la bord, debarcarea și prima vânzare.